ರಾಮ ಭಕ್ತರ ಒಗ್ಗೂಡಿಸಲು ನಿಧಿ ಸಂಗ್ರಹ ಚಿತ್ರದುರ್ಗ: ದೇಶದ ಎಲ್ಲ ರಾಮ ಭಕ್ತರನ್ನು ಒಗ್ಗೂಡಿಸಿ ಅಯೋಧ್ಯೆಯಲ್ಲಿ ರಾಮಮಂದಿರ ನಿರ್ಮಿಸುವ ಗುರಿ ಹೊಂದಲಾಗಿದೆ. ಅದಕ್ಕಾಗಿ ರಾಮ ಭಕ್ತರಿಂದಲೇ ನಿಧಿ ಸಂಗ್ರಹಿಸಲು ಮುಂದಾಗಿದ್ದೇವೆ ಎಂದು ವಿಶ್ವಹಿಂದೂ ಪರಿಷತ್ ದಕ್ಷಿಣ ಮಧ್ಯ ಕ್ಷೇತ್ರಿಯ ಸಂಘಟನಾ ಕಾರ್ಯದರ್ಶಿ ಕೇಶವ ಹೆಗಡೆ ಹೇಳಿದರು. ಇಲ್ಲಿನ ಕಬೀರಾನಂದಾಶ್ರಮದ ಸಭಾಂಗಣದಲ್ಲಿ ಶುಕ್ರವಾರ ಶ್ರೀರಾಮ ಜನ್ಮಭೂಮಿ ಟ್ರಸ್ಟ್ ಆಯೋಜಿಸಿದ್ದ ಶ್ರೀರಾಮಮಂದಿರ ನಿರ್ಮಾಣ ನಿಧಿ ಸಮರ್ಪಣಾ ಅಭಿಯಾನದ ಪೂರ್ವ ಭಾವಿ ಸಭೆಯಲ್ಲಿ ಮಾತನಾಡಿದರು. 10ರಿಂದ ಎಷ್ಟು ಬೇಕಾದರೂ ಹಣವನ್ನು ಸಮರ್ಪಣಾ ಮನೋಭಾವದಿಂದ ನೀಡಬಹುದು. ಮುಂದೊಂದು ದಿನ ಇಂತಹ ಭವ್ಯ ಮಂದಿರ ನಿರ್ಮಿಸಲು ನಾನೂ ಹಣ ನೀಡಿದ್ದೆ ಎಂಬುದಾಗಿ ಸಾಮಾನ್ಯ ರಾಮ ಭಕ್ತನೂ ಹೆಮ್ಮೆ ಪಡಬಹುದು. ಇದು ಮಂದಿರ ನಿರ್ಮಾಣದ ಉದ್ದೇಶ ಮಾತ್ರ ಹೊಂದಿಲ್ಲ. ಹಿಂದೂಗಳನ್ನು ಒಗ್ಗೂಡಿಸುವ ಉದ್ದೇಶವನ್ನು ಹೊಂದಿದೆ ಎಂದು ಹೇಳಿದರು. ದೇಶದಲ್ಲಿ 43 ದಿನ ಈ ಅಭಿಯಾನ ನಡೆಯಲಿದೆ. ಆದರೆ, ರಾಜ್ಯದಲ್ಲಿ 2021ರ ಜನವರಿ 15ರಿಂದ ಫೆಬ್ರುವರಿ 5 ರ ವರೆಗೆ 23 ದಿನ ನಡೆಸಲಿದ್ದೇವೆ. ಹಿಂದೂಗಳಲ್ಲಿ ಜಾಗೃತಿ ಮೂಡಿಸಿ, ಜಾಗೃತ ಹಿಂದೂ ಧರ್ಮದ ಶಕ್ತಿಯನ್ನು ಬಡಿದೆಬ್ಬಿಸುವ ಅಭಿಯಾನವೂ ಇದಾಗಲಿದೆ ಎಂದರು. ಅಭಿಯಾನದ ಜಿಲ್ಲಾ ಪ್ರಮುಖರಾದ ರಾಜಕುಮಾರ್, ಪ್ರಭಂಜನ್ ಇದ್ದರು.